Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 409/12/6603	Brezno, 16.1.2013
EEČ : 2-46-9-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od mesiaca december 2010 do súčasnej doby si pravidelne neplnil povinnosť určenú rozsudkom Okresného súdu v Brezne pod č. k. XXXXX zo dňa XXXXX, právoplatným dňa 05.10.2009 prispievať na výživu svojej dcéry XXXXX, nar. XXXXX sumou vo výške 100 € mesačne vždy do 15-teho dňa v mesiaci vopred k rukám matky XXXXX, trvale bytom XXXXX, pričom túto povinnosť si v mesiacoch december 2010, november 2011 až február 2012, máj 2012 až jún 2012 si neplnil vôbec, kedy v jednotlivých mesiacoch nezaslal XXXXX súdom určenej vo výške 100 € mesačne, ďalej v mesiacoch marec 2011, marec 2012, apríl 2012, júl 2012 a august 2012 nezaplatil na výživnom sumy vo výške  vždy po 50 € mesačne a v ďalších mesiacoch si zavinene neplnil vyživovaciu povinnosť podľa svojich možností a schopností, keďže jeho príjem nedosahoval takú výšku, aby si ju mohol plniť v plnom rozsahu, kedy v mesiaci február 2012 zavinene nezaplatil na výživnom sumu vo výške 42,82 €, v júni 2011 sumu vo výške 35,62 €, v júli 2011 sumu vo výške 90,17 €, v auguste 2011 sumu vo výške 40,17 € a v októbri 2011 sumu vo výške 22,17 € v dôsledku čoho jej mal podľa svojich možností a schopností v súlade s rozsudkom Okresného súdu v Brezne zaplatiť sumu vo výške 1.280,95 €,  pričom dňa 28.12.2012 jej uhradil sumu vo výške 1.300 €, čím uhradil výživné do mesiaca december 2012 vrátane,
lebo zanikla trestnosť činu
Odôvodnenie:
Poverený príslušník OO PZ Pohorelá v konaní vedenom pod č. XXXXX stíha XXXXX pre prečin zanedbania povinnej výživy podľa § 207 ods. 1 Tr. zák., ktorého sa mal dopustiť na tom skutkovom základe, ako je uvedené vo výrokovej časti tohto uznesenia.

Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu, dňa 26.11.2012 priznal, pričom uviedol, že svoju vyživovaciu povinnosť si neplnil z dôvodu finančných problémov, ktoré mu vznikli v súvislosti s pracovným úrazom a následnou práceneschopnosťou, pričom bol nezamestnaný a evidovaný na úrade práce. V tomto období bola jeho výška príjmu obmedzená. Svoju povinnosť si plnil iba čiastočne a posielal nižšiu sumu, tak ako mu ju určil súd. Jeho výška príjmu v súčasnej dobe je 350 € až 380 €. Za mesiace september až november uhradil výživné v plnej výške. Dlh, ktorý mu vznikol sa čo v najkratšom čase pokúsi vyrovnať. To, že si neplnil svoju vyživovaciu povinnosť ho mrzí a dlh vo výške 1.180,95 € vyrovná. Dňa 28.12.2012 do zápisnice o výsluchu obvineného uviedol že svoj dlh vo výške 1.300 € vyrovnal a zároveň doložil aj dve poštové poukážky.

V priebehu skráteného vyšetrovania bola k veci dňa 27.12.2012 vypočutá poškodená XXXXX, ktorá uviedla, jej dcéra jej bola zverená do výchovy a osobnej starostlivosti rozsudkom Okresného súdu v Brezne sp. zn. XXXXX zo dňa XXXXX. Obvinený XXXXX si svoju vyživovaciu povinnosť, ktorá mu bola určená rozsudkom Okresného súdu v Brezne sp. zn. XXXXX zo dňa XXXXX vo výške 100 € splatných do 15-teho dňa v mesiaci k jej rukám, pričom tento rozsudok nadobudol právoplatnosť až dňa 05.10.2009. XXXXX neuhradil výživné na ich dcéru XXXXX za mesiac december 2010, za mesiace júl, november a december , pričom za mesiace február,  marec, jún a august uhradil po 50 € za rok 2011, za mesiace september až november 2012 uhradil za výživné  po 100 €, za mesiac december 2012 jej výživné nezaslal. Jej manžela upovedomila písomne listom v júni 2012, že si neplní vyživovaciu povinnosť. Uviedol, že požiada o zníženie výživného, nakoľko súdom určené výživné nezvláda platiť. Následne svoj návrh na zníženie dlh vzal späť a prisľúbil, že bude platiť výživné vo výške 100 €, avšak toto nedodržal a ku dňu 27.12.2012 jej nezaplatil výživné vo výške 1.350 € a po vyriešení predbežnej otázky to predstavuje sumu vo výške 1.280,95 €. Neplatenie výživného nemalo vo vzťahu k maloletej XXXXX trvalo nepriaznivé následky.

Do vyšetrovacieho spisu boli zabezpečené doklady o tom, že si obv. XXXXX uhradil nezaplatené výživné v plnej výške až do mesiaca december 2012 vrátane. 

Do vyšetrovacieho spisu bol zabezpečený aj úradný záznam k spôsobu posúdenia predbežnej otázky spočívajúcej v tom, aké výživné mohol obvinený XXXXX platiť podľa svojich možností a schopností v jednotlivých mesiacoch, kedy vzhľadom na svoj príjem nebol schopný platiť výživné v plnej výške, t. j. 100 € mesačne.

Ďalej boli do vyšetrovacieho spisu zabezpečené ďalšie listinné dôkazy, a to rozsudok Okresného súdu v Brezne sp. zn. XXXXX, uznesenie Okresného súdu v Brezne sp. zn. XXXXX zo dňa XXXXX a kópie poštovcýh poukážok. ktoré preukazujú zistený skutkový stav, ako aj ďalšie doklady z Úradu práce, sociálnych vecí a rodiny v Brezne, z ktorých vyplýva, že XXXXX v dobe od 01.12.2010 poberal nemocenské dávky, resp. dávky v nezamestnanosti a nepoberal dôchodok a v dobe od 30.04.2011 od 01.11.2011 bol vyradený z evidencie nezamestnaných z dôvodu nástupu do pracovného pomeru. 
 
Podľa § 86 písm. a/ Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 ods. 1 písm. h/ Tr. por. prokurátor zastaví trestné stíhanie, ak zanikne trestnosť činu.

Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a/ Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    

	Týmto rozhodnutím nie je dotknuté právo poškodenej XXXXX uplatňovať si nárok na zaplatenie zvyšnej časti nezaplateného výživného, ktoré nebolo zaplatené obvineným bez preukázania úmyselného zavinenia vo zvyšnej časti v občianskom súdnom konaní.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Polakovič
prokurátor